**LAZDIJŲ RAJONO SAVIVALDYBĖS TARYBA**

**SPRENDIMAS**

**DĖL PRITARIMO PROJEKTAMS IR JŲ DALINIO FINANSAVIMO**

2019 m. spalio 16 d. Nr. 34-172

Lazdijai

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, Lazdijų rajono savivaldybės 2011–2020 metų strateginio plėtros plano, patvirtinto Lazdijų rajono savivaldybės tarybos 2011 m. birželio 29 d. sprendimu Nr. 5TS-61 „Dėl Lazdijų rajono savivaldybės strateginio plėtros plano patvirtinimo“, III prioriteto „Žmogiškųjų išteklių ir socialinė plėtra“ 3.6 tikslo „Užtikrinti laisvalaikio praleidimo formų įvairovę“ 3.6.1. uždaviniu „Užtikrinti teikiamų laisvalaikio paslaugų įvairovę“, Lazdijų rajono savivaldybės 2019–2021 metų strateginio veiklos plano, patvirtinto Lazdijų rajono savivaldybės tarybos 2019 m. vasario 21 d. sprendimu Nr. 5TS-1577 „Dėl Lazdijų rajono savivaldybės 2019–2021 metų strateginio veiklos plano patvirtinimo“, strateginiu tikslu „Užtikrinti švietimo, kultūros ir sporto plėtrą ir kokybę, socialinį saugumą, sveikatos priežiūrą“, atsižvelgdama į Lazdijų krašto muziejaus 2019-10-15 raštą Nr. LKMV3-70 „Dėl pritarimo dalyvauti projekte ir finansinio prisidėjimo“ ir Lazdijų rajono savivaldybės viešosios bibliotekos 2019-10-09 raštą Nr.VB1-101 „Prašymas prisidėti prie projekto „Intelektuali renginių mozaika“ finansavimo“, Lazdijų rajono savivaldybės taryba n u s p r e n d ž i a:

1. Pritarti:
   1. Lazdijų krašto muziejaus projektui „Svetingas muziejus“;
   2. Lazdijų rajono savivaldybės viešosios bibliotekos projektui „Intelektuali renginių mozaika“.
2. Numatyti:
   1. Lazdijų rajono savivaldybės biudžete lėšų projekto „Svetingas muziejus“ daliniam finansavimui 10 proc. Lazdijų krašto muziejui tenkančios projekto vertės dalies tinkamų finansuoti išlaidų, jeigu bus gautas Lietuvos kultūros tarybos finansavimas;
   2. Lazdijų rajono savivaldybės biudžete lėšų projekto „Intelektuali renginių mozaika“ daliniam finansavimui 30 proc. Lazdijų rajono savivaldybės viešosios bibliotekos tenkančios projekto vertės dalies tinkamų finansuoti išlaidų, jeigu bus gautas Lietuvos kultūros tarybos finansavimas.
3. Nurodyti, kad šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka ir terminais.

Savivaldybės merė Ausma Miškinienė

Neringa Rasiulienė, tel. (8 318) 66 153

**LAZDIJŲ RAJONO SAVIVALDYBĖS TARYBOS SPRENDIMO „DĖL PRITARIMO PROJEKTAMS IR JŲ DALINIO FINANSAVIMO“ PROJEKTO**

**AIŠKINAMASIS RAŠTAS**

2019 m. spalio 15 d.

Lazdijų rajono savivaldybės tarybos sprendimo „Dėl pritarimo projektams ir jų dalinio finansavimo“ projektas parengtas vadovaujantis Lietuvos Respublikos vietos savivaldos įstatymo 16 straipsnio 4 dalimi, Lazdijų rajono savivaldybės 2011–2020 metų strateginio plėtros plano, patvirtinto Lazdijų rajono savivaldybės tarybos 2011 m. birželio 29 d. sprendimu Nr. 5TS-61 „Dėl Lazdijų rajono savivaldybės strateginio plėtros plano patvirtinimo“, III prioriteto „Žmogiškųjų išteklių ir socialinė plėtra“ 3.6 tikslo „Užtikrinti laisvalaikio praleidimo formų įvairovę“ 3.6.1. uždaviniu „Užtikrinti teikiamų laisvalaikio paslaugų įvairovę“, Lazdijų rajono savivaldybės 2019–2021 metų strateginio veiklos plano, patvirtinto Lazdijų rajono savivaldybės tarybos 2019 m. vasario 21 d. sprendimu Nr. 5TS-1577 „Dėl Lazdijų rajono savivaldybės 2019–2021 metų strateginio veiklos plano patvirtinimo“, strateginiu tikslu 03 „Užtikrinti švietimo, kultūros ir sporto plėtrą ir kokybę, socialinį saugumą, sveikatos priežiūrą“, atsižvelgiant į Lazdijų krašto muziejaus 2019-10-15 raštą Nr. LKMV3-70 „Dėl pritarimo dalyvauti projekte ir finansinio prisidėjimo“ ir Lazdijų rajono savivaldybės viešosios bibliotekos 2019-10-09 raštą Nr. VB1-101 „Prašymas prisidėti prie projekto „Intelektuali renginių mozaika“ finansavimo“.

**Šio sprendimo tikslai:**

* pritarti Lazdijų krašto muziejaus rengiamam projektui „Svetingas muziejus“, kuris bus teikiamas Lietuvos kultūros tarybos finansuojamos programos „Atminties institucijos: inovatyvių paslaugų kūrimas“, skirtos užtikrinti Lietuvos Respublikos atminties institucijų (muziejaus, bibliotekų, archyvų) veiklą, projektų konkursui bei numatyti Lazdijų rajono savivaldybės biudžete lėšų daliniam šio projekto finansavimui 10 procentų nuo bendros projekto vertės – 22 071 Eur.
* pritarti Lazdijų rajono savivaldybės viešosios bibliotekos projektui „Intelektuali renginių mozaika“, kuris bus teikiamas Lietuvos kultūros tarybos „Tolygios kultūrinės raidos Alytaus apskrityje prioritetas: tarpsritinis bendradarbiavimas“ programos projektų konkursui bei numatyti Lazdijų rajono savivaldybės biudžete lėšų daliniam šio projekto finansavimui 30 procentų nuo bendros projekto vertės – 8 600 Eur.

**Kokių pozityvių rezultatų laukiama:**

* Lazdijų rajono savivaldybė, skirdama lėšų, prisidės įgyvendinant Lazdijų krašto muziejaus projektą „Svetingas muziejus“, kurio tikslas – užtikrinti kokybišką lankytojų – vietos gyventojų, šalies ir užsienio svečių – aptarnavimą bei teikiamų paslaugų įvairovę Lazdijų krašto muziejuje diegiant inovatyvius kūrybinius ir šiuolaikinių technologijų naudojimu pagrįstus sprendimus. Įgyvendinus šį projektą, bus sukurta ir įdiegtą Lazdijų krašto muziejuje audiogido paslauga (lietuvių, anglų, lenkų, rusų ir vokiečių kalbomis), kuri leis patogiai skirtingo amžiaus, pomėgių ir poreikių lankytojams apžiūrėti muziejaus ekspozicijas, padės išspręsti gidų stokos problemą, muziejus taps atviresnis lankytojams, turintiems regos, nusilpusios klausos, judėjimo negalią. Projekto metu bus įsigyta 40 komplektų audiogidų (planšetės su kabinamu dėklu ir ausinėmis);
* Lazdijų rajono savivaldybė, skirdama lėšų, prisidės įgyvendinant Lazdijų rajono savivaldybės viešosios bibliotekos projektą „Intelektuali renginių mozaika“, kurio tikslas – gerinti kultūrinių paslaugų prieinamumą Lazdijų rajono savivaldybėje, mažinti regioninius skirtumus, plėtojant kultūrinių paslaugų infrastruktūrą bendruomenėje vaikams ir jaunimui, dirbantiems, senyvo amžiaus asmenims, socialiai pažeidžiamoms asmenų grupėms. Įgyvendinant šį projektą, bus sudarytos tinkamos sąlygas profesionaliojo meno sklaidai, vaikams ir jaunimui bus organizuojama penkių dienų vasaros stovykla, kurios metu vyks edukaciniai-kūrybiniai užsiėmimai, prevencinio pobūdžio paskaitos. Šio projekto partneriai: Lazdijų meno mokykla, Valstybinės sienos apsaugos tarnybos prie LR vidaus reikalų ministerijos Varėnos pasienio rinktinė, Lazdijų rajono policijos komisariatas, Saviraiškos klubas „Lazdijų menė“, Lazdijų rajono bendruomenės.

**Galimos neigiamos pasekmės priėmus projektą, kokių priemonių reikėtų imtis, kad tokių pasekmių būtų išvengta** – priėmus šį Lazdijų rajono savivaldybės tarybos sprendimą, neigiamų pasekmių nenumatoma.

**Kokie šios srities aktai tebegalioja ir kokius galiojančius aktus būtina pakeisti ar panaikinti, priėmus teikiamą projektą** – priėmus šį Lazdijų rajono savivaldybės tarybos sprendimą, galiojančių teisės aktų pakeisti ar panaikinti nereikės.

**Rengiant projektą gauti specialistų vertinimai ir išvados** – dėl sprendimo projekto pastabų ir pasiūlymų negauta.

**Sprendimo projektą parengė** Lazdijų rajono savivaldybės administracijos Švietimo, kultūros ir sporto skyriaus vyriausioji specialistė etnokultūrai Neringa Rasiulienė.

Vyr. specialistė etnokultūrai Neringa Rasiulienė